滍城
作者：韓維
朝代：宋

paragraphs: 駸駸二三騎，南并橫山去。
山窮遠川出，始見滍陽樹。
荒城蘿蔦合，表裏無寸土。
但聞鳥啼聲，不見鳥啼處。
呼兒開棘扉，掃榻坐茅廡。
清泉給盥濯，凉風生仰俯。
濁醪稍似佳，山果來近圃。
始酌薰然和，中飲淡無慮。
案頭羲皇經，編絕幾見補。
先生發其微，大義談四五。
紛攘自諸家，簡易獨太古。
形骸非我有，冠带尚誰取。
道存固匪外，兩致默與語。
是時季春望，山月夕已吐。
清光出深竹，葉上露如雨。
寒侵毛骨生，思有煙霞舉。
却念人世間，紛紛何足數。